यदि बेटी को नहीं बचाएंगे तो फिर बहू कहां से लाएंगे
बालिका छात्रावास में शिक्षक संघ अध्यक्ष लताबाई ने कहा-
भास्कर संवाददाता | बड़वाह
बेटियां पढ़ेगी तो विकास का इतिहास रचेंगी। आज के युग में बेटियां बेटों से कम नहीं है। हम सोचें विचार करें यदि बेटी को नहीं बचाएंगे तो फिर बहू कहां से लाएंगे। इसके लिए बेटियों को खूब पढ़ाएं आगे बढाएं तभी हमारा यह मां बेटी उत्सव मनाना सार्थक होगा।
बीआरसी कार्यालय स्थित आवासीय बालिका छात्रावास इंदौर में मां बेटी मेला में मुख्य अतिथि शिक्षक संघ अध्यक्ष लताबाई ने यह बात कही। छात्राओं ने सरस्वती वंदना प्रस्तुत की। कार्यक्रम की अध्यक्षता कर रही छात्रावास अधीक्षिका रामी चौहान ने कहा जब-जब बेटियों की शिक्षा की बात आए तो उन्हें हम अवश्य पढ़ाएं क्योंकि शादी के बाद जिस घर भी हमारी बेटियां विदा होकर जाएंगी। उस घर में बच्चों को वह अच्छी शिक्षा दे सकेगी। अतिथियों ने कहा छोटी-छोटी बालिकाओं ने इतना अच्छा प्रदर्शन काबिले तारीफ है। बालिकाओं ने शानदार प्रस्तुतियां देकर सिद्ध कर दिया है कि बेटियां किसी से कम नहीं है। आवश्यकता हैं उन्हें अवसर देने की। कल इन्हीं में से कोई किरण बेदी बनेगा कोई मदर टेरेसा बनेगा तो कोई लता मंगेशकर बनकर अपनी पहचान बनाएगी। विशेष अतिथि बीएसी सुनीता प्रजापति ने कहा सरकार इन बेटियों को आगे लाने की कई योजनाएं चला रही है। जिनका लाभ लेने के लिए अभिभावकों को आगे आना चाहिए। इस दौरान सहायक वार्डन आशा गंगराडे, महिला समन्वयक निर्मला सांवले, प्रतिभा पाटनी, संगीता बाई, बसंतीबाई, कनीराम मौजूद थे।
मां-बेटी मेले में शामिल बालिकाएं।
नाटक से छात्राओं ने दिया शिक्षा का संदेश
छात्रावास की छात्राओं ने नाटक के जरिए शिक्षा का संदेश दिया। इस दौरान माताओं ने भजन गायन, चेयररेस व अन्य प्रतियोगिताओं में हिस्सा लेकर अपनी प्रतिभा का परिचय दिया। चेयर रेस में पहला स्थान ग्यारसीबाई, दूसरा नानाबाई व तीसरा स्थान रेखा ने प्राप्त किया। बालिकाओं ने व्यंजनों के स्टाल लगाए, नाटक में अनीता, सीमा, रोशनी, लक्ष्मी व अन्य छात्राओं ने हिस्सा लिया। इस दौरान आयोजन में दूर-दराज गांवों से बेटियों की माताओं ने आकार प्रतियोगिताओं में हिस्सा लिया।
hin_Deva hin_Deva bho_Deva hin_Deva hin_Deva hin_Deva awa_Deva hin_Deva